Bursa de Valori Bucureşti (BVB) a închis în creştere pe majoritatea indicilor şedinţa de joi, iar valoarea tranzacţiilor a ajuns la 109,09 milioane de lei (21,93 milioane de euro), din care 102,81 milioane de lei (20,67 milioane de euro) schimburi cu acţiuni, informează Agerpres.
Indicele principal BET a consemnat o apreciere cu 0,73%, până la 16.601,85 puncte, iar BET-Plus, care arată evoluţia celor mai lichide 43 de acţiuni de la Bursă, a înregistrat o creştere cu 0,63%.
De asemenea, indicele blue-chip extins BET-XT, al celor mai lichide 25 de titluri, a urcat cu 0,66%, în timp ce indicele SIF-urilor, BET-FI, a închis şedinţa pe plus cu 0,50%.
Totodată, indicele BET-BK, reperul de randament al fondurilor de investiţii, a câştigat 0,45%, iar BET-NG, care măsoară evoluţia celor zece companii energetice şi de utilităţi, a închis în urcare cu 0,87%.
Indicele BET AeRO, care include 20 de companii reprezentative de pe piaţa AeRO, a consemnat o depreciere cu 0,47%.
Acţiunile Hidroelectrica au fost cele mai tranzacţionate pe Piaţa Reglementată a Bursei de la Bucureşti, valoarea schimburilor înregistrate cu aceste titluri fiind de 20,1 milioane de lei. În topul celor mai tranzacţionate acţiuni s-au mai aflat OMV Petrom, cu un rulaj de 18,81 milioane de lei, şi Romgaz - 14,66 milioane de lei.
Cele mai bune evoluţii au fost înregistrate de acţiunile Armătura (+14,39%), SIF Hoteluri (+9,44%) şi Safetech Innovations (+3,69%).
Pe de altă parte, cele mai importante scăderi au fost consemnate de acţiunile Altur (-8,47%), STK Emergent (-8,45%) şi Socep (6,42%).